Internasionale Verslag – 31 Maart 2020 - Corona Krisissentrum
Tuis / COVID-19 / Internasionale Verslag – 31 Maart 2020
Internasionale Verslag – 31 Maart 2020
Predikante wat in hegtenis geneem word, honderde mense in lang rye by voedselbanke, weermagvoertuie wat lyke uit ouetehuise verwyder, verlate strate. Dit is die werklikheid waarmee ons Maart gaan groet en dit is die werklikheid waarmee die hele wêreld April tegemoet sal gaan. Maart 2020 sal waarskynlik oor 'n paar jaar van nou af onthou word as die jaar waarin die wêreld in desperaatheid tot stilstand gekom het weens die koronavirus. Hoe sal April onthou word? Ons weet nog nie, maar waarskynlik as die verlore maand van 2020.
Hier is enkele internasionale nuushoofpunte vir vandag:
Byna 800 000 mense is reeds wêreldwyd met die koronavirus besmet en die sterftesyfer sal binne die volgende dag of wat die 40 000-merk verbysteek.
Regoor die VSA stel state, stede en die federale regering streng maatreëls teen die verspreiding van die virus in. Selfs twee predikante is in hegtenis geneem nadat hulle Sondag met kerkdienste voortgegaan het. Die burgemeester van die hoofstad Washington D.C. waarsku dat mense 90 dae tronkstraf in die gesig staar indien hulle, hulle huise sonder baie goeie rede sou verlaat. Die dodetal in die VSA staan op 3200 en sal waarskynlik teen môre 4000 bereik. Die VSA toets tans daagliks meer mense as enige ander land en gevolglik het die aantal mense wat positief vir die virus getoets het tot byna 180 000 opgeskiet.
Volgens die Federale Reserwebank in die VSA word 47 miljoen Amerikaners se werk deur die koronavirus bedreig. Dit kan op die korttermyn tot 'n werkloosheidskoers van 32,1% aanleiding gee. Volgens die Federale Reserwebank behoort die werkloosheidskoers oor die volgende maand of twee skerp op te skiet en daarna behoort dit weer redelik vinnig te daal.
Nadat mense van regoor die VSA na afgeleë, woestynagtige state begin vlug het, het Arizona se regering aangekondig dat dié staat sy grense vir mense wat daar wil kom 'skuil' teen die virus sluit. Die staat Virginia het inperkingsmaatreëls tot 10 Junie ingestel. Sowat 500 haweloses in Las Vegas slaap tans in 'n oop parkeerarea nadat die skuiling waar hulle tydelik geakkommodeer is moes sluit omdat een van die werkers die koronavirus opgedoen het. Pastoor Rodney Howard-Browne van Tampa in Florida is in hegtenis geneem nadat hy Sondag voortgegaan het om 'n kerkdiens vir 500 lidmate te hou. Intussen het die country sangeres Dolly Parton gesê dat die pandemie 'n boodskap van God is.
Opstande word reeds in Italië gevrees terwyl dié land se Eerste Minister Giuseppe Conte alles in sy vermoë probeer doen om die Italiaanse bevolking bymekaar te hou terwyl streng inperkingsmaatreëls verleng word. In die suide van Italië organiseer bendes om winkels te teiken. Op die eiland Sisilië is die toestand kritiek nadat die maatskappy wat veerbootdienste na die eiland aangebied het weens bankrotskap sy dienste opgeskort het. Die Mafia is besig om in dele van Italië te herorganiseer en daar bestaan vrees dat burgerlike onrus in verskeie stede kan begin uitbreek. Die Italiaanse ekonomie is reeds op sy knieë weens die inperkingsmaatreëls.
Die voormalige president van die Republiek van die Kongo, Jacques Joaquim Yhombi-Opango, is op 81-jarige ouderdom in 'n hospitaal in Parys dood nadat hy die virus opgedoen het. Die aantal lande in Afrika waar nog geen gevalle van die virus aangemeld is nie word stelselmatig minder nadat Botswana en Tanzanië ook hulle eerste gevalle aangemeld het. Net Wes-Sahara en Suid-Soedan het geen aangemelde gevalle van die virus nie, maar beide lande het nog geen toetse onderneem nie. Nog lande in die wêreld sonder enige aangemelde gevalle is Jemen, Turkmenistan en Tadjikistan.
Aandelemarkte in die VSA en Europa het die week op 'n sterker noot begin, maar daar word allerweë verwag dat internasionale aandelemarkte die eerste kwartaal groter dalings beleef het as tydens die finansiële krisis van 2008. Die Dow Jones in die VSA is 20% laer as in Desember 2019 en die Stoxx Europe 600 in Europa het tydens die eerste kwartaal sy swakste prestasie in 17 jaar gehad.
Daar is meer aanduidings dat die Chinese ekonomie reeds in Maart begin herstel het na die katastrofe van Januarie en Februarie. Die amptelike indeks vir vervaardigingsaankoopbestuurders in China het in Maart tot 52,0 gestyg na 'n rekord laagtepunt van 35,7 in Februarie. Produksie in China het in Maart skerp gestyg en dit lyk asof dié land se ekonomie reeds op 'n sterk herstelpad is.
In Hongarye het Eerste Minister Viktor Orbán uitgebreide mag verkry toe dié land se parlement in terme van 'n noodtoestand 'n wetsontwerp goedgekeur het waarvolgens Orbán wetgewing kan instel en wette kan opskort tot tyd en wyl die koronakrisis opgelos is. Volgens die wetsontwerp kan persone wat fopnuus of onwaarhede oor die krisis versprei tot soveel as vyf jaar tronkstraf opgelê word. Hongarye het tot dusver heelwat minder gevalle van die koronavirus as byvoorbeeld sy buurland Oostenryk met sowat 500 mense wat positief vir die virus getoets is en 15 mense wat weens die siekte gesterf het. Die Europese Unie beweer dat Orbán die krisis wil gebruik om sy magsgreep op Hongarye te versterk.
Verskeie lande is steeds besig om sterker maatreëls teen die verspreiding van die virus in te stel. In Vietnam sal inperkingsmaatreëls vanaf môre (Woensdag) geld en in Indonesië (land met die vierde grootste bevolking in die wêreld) word alle passasiers van ander lande weggewys en sal niemand toegelaat word om via enige lughawe in die land na ander lande te reis nie. Japan het ook vandag reisbeperkings na 73 ander lande ingestel.
Gaan April as die groot verlore maand van 2020 onthou word? Dit lyk toenemend so. Terwyl die wêreld gedurende April in inperking gaan voortbeur moet planne egter nou reeds beraam word oor hoe om weer daaruit te kom.